VSL sklep I Cpg 943/97
Datum: 1997-10-16T02:00:00.000+02:00
ecli: ECLI:SI:VSLJ:1997:I.CPG.943.97
sodisce: Višje sodišče v Ljubljani
oddelek: Gospodarski oddelek
institut: umik tožbe - povrnitev pravdnih stroškov
jedro: Tožeča stranka mora v primeru, ko prejme izpolnitev zahtevka istega dne kot sklep o izvršbi na podlagi verodostojne listine, umakniti tožbo pred iztekom 8-dnevnega roka za vložitev ugovora, s čemer bi preprečila stroške ugovornega (in morebitnega nadaljnjega pravdnega) postopka. Samo v takem primeru bi bilo možno šteti, da je tožbo umaknila takoj po prejemu izpolnitve (pri čemer bi bilo nepomembno, kdaj bi tožeča stranka vložila ugovor) in ji zato ni treba toženi stranki povrniti pravdnih stroškov za vložitev ugovora.

 
zveza: ZPP (1977) člen 158,  158/1,  158,  158/1.

## Jedro

Tožeča stranka mora v primeru, ko prejme izpolnitev zahtevka istega dne kot sklep o izvršbi na podlagi verodostojne listine, umakniti tožbo pred iztekom 8-dnevnega roka za vložitev ugovora, s čemer bi preprečila stroške ugovornega (in morebitnega nadaljnjega pravdnega) postopka. Samo v takem primeru bi bilo možno šteti, da je tožbo umaknila takoj po prejemu izpolnitve (pri čemer bi bilo nepomembno, kdaj bi tožeča stranka vložila ugovor) in ji zato ni treba toženi stranki povrniti pravdnih stroškov za vložitev ugovora.

## Izrek

Pritožbi se ugodi in se sklep sodišča prve stopnje spremeni tako, da se tožeči stranki naloži, da mora toženi stranki povrniti pravdne stroške v znesku 3.600,00 SIT v 8 dneh.

Tožeča stranka mora toženi stranki povrniti stroške pritožbenega postopka v znesku 11.025,00 SIT v 8 dneh.

## Obrazložitev

Sodišče prve stopnje je sklenilo, da tožena stranka sama nosi nadaljnje pravdne stroške (to je stroške ugovora zoper sklep o izvršbi na podlagi verodostojne listine).

Zoper sklep se je tožena stranka pravočasno pritožila in predlagala njegovo spremembo. Navedla je, da ni res, da bi tožeča stranka tožbo umaknila takoj po prejemu plačila vtoževane terjatve. To je storila šele 9.11.1993, pri čemer je plačilo prejela 22.10.1993, tožena stranka pa je ugovor zoper sklep o izvršbi vložila 28.10.1993. Pritožba je utemeljena.

Tožena stranka je dne 21.10.1993 prejela sklep o izvršbi in istega dne plačala svoj dolg (glavnico). Plačilo je tožeča stranka prejela dne 22.10.1993, istega dne kot sklep o izvršbi. Tožena stranka je nato 28.10.1993 vložila ugovor, nakar je tožeča stranka z vlogo dne 10.11.1993 umaknila tožbo in se odpovedala tožbenemu zahtevku za plačano glavnico. Vsi ti podatki so razvidni iz listin v spisu.

Po določbi 1. odst. 158. člena ZPP mora tožnik, ki umakne tožbo, tožencu povrniti pravdne stroške, razen če jo je umaknil takoj, ko je toženec izpolnil zahtevek. Prvostopno sodišče je zmotno ugotovilo, da je tožeča stranka v obravnavanem primeru umaknila tožbo takoj po prejemu izpolnitve zahtevka. Tožeča stranka bi morala v primeru, ko je prejela izpolnitev zahtevka istega dne kot sklep o izvršbi, umakniti tožbo pred iztekom 8-dnevnega roka za vložitev ugovora, s čemer bi preprečila stroške ugovornega (in morebitnega nadaljnjega pravdnega) postopka. Samo v takem primeru bi bilo možno šteti, da je tožbo umaknila takoj po prejemu izpolnitve (pri čemer bi bilo nepomembno, kdaj bi tožena stranka vložila ugovor). Ker torej tožeča stranka ni umaknila tožbe takoj po izpolnitvi zahtevka, mora toženi stranki povrniti stroške ugovora, odmerjene po Zakonu o sodnih taksah in taksni tarifi ter po Odvetniški tarifi na 3.600,00 SIT (1.530,00 SIT nagrade odvetniku za sestavo ugovora in 382,50 SIT za končno poročilo stranki ter 1.687,50 SIT sodne takse). Zato je pritožbeno sodišče na podlagi določbe 3. točke 380. člena ZPP prvostopni sklep o stroških spremenilo.

Skladno z določbo 1. odst. 154. člena v zvezi s 1. odst. 166. člena ZPP je sodišče druge stopnje odločilo, da mora tožeča stranka toženi povrniti še stroške postopka s pritožbo, ker je z njo uspela. Ti znašajo 11.025,00 SIT (7.650,00 SIT nagrade odvetniku za sestavo pritožbe in 3.375,00 SIT sodne takse).